IZVEDBENA UREDBA KOMISIJE (EU) 2022/686

z dne 28. aprila 2022

o spremembi izvedbenih uredb (EU) 2015/1295 in (EU) št. 540/2011 glede pogojev za odobritev aktivne snovi sulfoksaflor

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti prve alternative člena 21(3) in člena 78(2) Uredbe,

ob upoštevanju naslednjega:

(1) Izvedbena uredba Komisije (EU) 2015/1295 (2) določa odobritev aktivne snovi sulfoksaflor in posledični vnos sulfoksaflora v Prilogo k Izvedbeni uredbi Komisije (EU) št. 540/2011 (3).

(2) Izvedbena uredba (EU) 2015/1295 določa tudi predložitev dodatnih potrditvenih informacij o tveganju za medonosne čebele zaradi različnih načinov izpostavljenosti, zlasti prek nektarja, cvetnega prahu, gutacijske tekočine in prahu, tveganju za medonosne čebele, ki iščejo nektar ali cvetni prah na rastlinah, ki sledijo v kolobarju, in cvetočem plevelu, tveganju za opraševalce, ki niso medonosne čebele, in tveganju za čebeljo zalego.

(3) Vložnik je predložil zahtevane potrditvene informacije do rokov, določenih v Izvedbeni uredbi (EU) 2015/1295.

(4) V skladu z dogovorom med Irsko in Češko republiko, državo članico poročevalko in državo članico soporočevalko, je Češka republika ocenila potrditvene informacije, ki jih je predložil vložnik. Češka republika je svojo oceno v obliki dodatka k osnutku poročila o oceni 12. marca 2018 predložila drugim državam članicam, Komisiji in Evropski agenciji za varnost hrane (v nadaljnjem besedilu: Agencija).

(5) Opravljeno je bilo posvetovanje z državami članicami, vložnikom in Agencijo, ki so bili pozvani, naj predložijo pripombe k oceni potrditvenih informacij, ki jo je opravila država članica poročevalka.

(6) Agencija je 20. septembra 2018 objavila tehnično poročilo (4) s povzetkom izida tega posvetovanja v zvezi s sulfoksaflorom.

(7) Ker so bila med posvetovanjem o dodatku k osnutku poročila o oceni izražena različna mnenja, se je Komisija posvetovala z Agencijo in jo pozvala, naj pripravi sklep o vseh točkah, pri katerih so bila mnenja različna.

(8) Agencija je 28. marca 2019 (5) objavila sklep o oceni tveganja. Komisija se je z Agencijo nadalje posvetovala o tveganju za čebele. Komisija je Agencijo zlasti pozvala, naj dokonča oceno ukrepov za zmanjšanje zanašanja škropiva, ki so potrebni za zaščito čmrljev in samotarskih čebel na obrobjih polj pred izpostavljenostjo sulfoksafloru, in tveganja za čebele zaradi vode v mlakah.

(9) Agencija je 30. marca 2020 (6) objavila svoj posodobljeni sklep.

(10) Agencija je v posodobljenem sklepu menila, da je glede na rezultat ocene potrditvenih informacij, ki jih je predložil vložnik, tveganje za čebele pri uporabi v trajnih rastlinjakih sprejemljivo. Vendar ocene tveganja za čmrlje in samotarske čebele pri uporabi na prostem ni bilo mogoče dokončati. Zato Agencija ni mogla skleniti, da obstaja majhno tveganje za čmrlje in samotarske čebele pri uporabi na prostem.

(11) Osnutek poročila o oceni, dodatek in posodobljeni sklep Agencije so države članice in Komisija pregledale v okviru Stalnega odbora za rastline, živali, hrano in krmo ter končno različico pripravile 28. januarja 2022. Hkrati je bilo posodobljeno poročilo o pregledu sulfoksaflora.

(12) Vložnik je lahko predložil pripombe na posodobljeno poročilo o pregledu.

(13) Vendar je Komisija kljub argumentom vložnika sklenila, da tveganja za čebele pri uporabi sulfoksaflora na prostem ni mogoče izključiti. Zato je v skladu s členom 21(3) Uredbe (ES) št. 1107/2009 v povezavi s členom 6 navedene uredbe potrebno in primerno odobritev sulfoksaflora omejiti samo na uporabe v trajnih rastlinjakih.

(14) Izvedbeni uredbi (EU) 2015/1295 in (EU) št. 540/2011 bi bilo zato treba ustrezno spremeniti.

(15) Državam članicam bi bilo treba dati na voljo dovolj časa za preklic ali spremembo registracij fitofarmacevtskih sredstev, ki vsebujejo sulfoksaflor in ne izpolnjujejo omejenih pogojev za odobritev.

(16) Za fitofarmacevtska sredstva, ki vsebujejo sulfoksaflor in pri katerih države članice v skladu s členom 46 Uredbe (ES) št. 1107/2009 odobrijo prehodno obdobje, bi moralo biti to obdobje čim krajše in ne bi smelo presegati 12 mesecev od datuma začetka veljavnosti te uredbe.

(17) Glede na vse razpoložljive ustrezne informacije se trenutno ne zdi primerno ohraniti odobritve aktivne snovi za uporabo na prostem. Vendar ta uredba vložniku ne preprečuje predložitve dodatnih informacij za spremembo pogojev za odobritev, kot je določeno v členih 7 in 14 Uredbe (ES) št. 1107/2009, navedene informacije pa bodo pregledane v razumnem roku, kot je določeno v navedeni uredbi.

(18) Stalni odbor za rastline, živali, hrano in krmo ni podal mnenja v roku, ki ga je določil njegov predsednik. Ker je bil potreben izvedbeni akt, je predsedujoči njegov osnutek predložil odboru za pritožbe v nadaljnjo obravnavo. Odbor za pritožbe ni podal mnenja –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2015/1295 Priloga I k Izvedbeni uredbi (EU) 2015/1295 se spremeni v skladu s Prilogo I k tej uredbi.

Člen 2 Sprememba Izvedbene uredbe (EU) št. 540/2011 Priloga k Izvedbeni uredbi (EU) št. 540/2011 se spremeni v skladu s Prilogo II k tej uredbi.

Člen 3 Prehodni ukrepi Države članice po potrebi prekličejo ali spremenijo registracije fitofarmacevtskih sredstev, ki vsebujejo sulfoksaflor kot aktivno snov, najpozneje do 19. novembra 2022.

Člen 4 Prehodno obdobje Morebitno prehodno obdobje, ki ga države članice odobrijo v skladu s členom 46 Uredbe (ES) št. 1107/2009, se izteče najpozneje do 19. maja 2023.

Člen 5 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 28. aprila 2022 Za Komisijo predsednica Ursula VON DER LEYEN

(1) UL L 309, 24.11.2009, str. 1.

(2) Izvedbena uredba Komisije (EU) 2015/1295 z dne 27. julija 2015 o odobritvi aktivne snovi sulfoksaflor v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 199, 29.7.2015, str. 8).

(3) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(4) EFSA (European Food Safety Authority), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data (Tehnično poročilo o izidu posvetovanja z državami članicami, vlagateljem in EFSA o oceni tveganja za pesticide s sulfoksaflorom na podlagi potrditvenih podatkov). Povezana objava EFSA 2018:EN-1474. 73 str.

(5) EFSA (European Food Safety Authority), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted (Sklep o strokovnem pregledu ocene tveganja za pesticide z aktivno snovjo sulfoksaflor ob upoštevanju predloženih potrditvenih podatkov). EFSA Journal 2019;17(3):5633, 14 str.

(6) EFSA (European Food Safety Authority), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted (Sklep o strokovnem pregledu ocene tveganja za pesticide z aktivno snovjo sulfoksaflor ob upoštevanju predloženih potrditvenih podatkov). EFSA Journal 2020;18(3):6056, 15 str.